Mondom a magamét...: Marxizmus
Érdekes cikkre hívta fel a figyelmet mimke.
Annak idején a hetvenes évek végén, amikor politikai közgazdaságtant és filozófiát tanultunk az egyetemen, és Marxra hivatkozással baromságokat tömtek a fejünkbe, én is összeszólalkoztam a szemináriumvezetőkkel, hogy ne feledkezzünk már meg arról, hogy Marx mit mondott. Nem azt mondta, hogy a szocializmus a kifosztott nyomorgó országokban fog megvalósulni. Erre persze az volt a válasz, hogy azóta változott a világ, és igenis a világ ezen felén lesz jólét. Amikor szóba hoztuk, hogy Svédországban már szocializmus van, mert ott legfőbb érték az ember, és olyan technológiai–kulturális szinten állnak, hogy általános jólétet tudnak teremteni, az volt a válasz, hogy amit Svédországban látunk az nem az. Az a kapitalizmus egy szerencsésebb formája.
Hát most, hogy így átgondolom a dolgot, és a marxizmust*, ebből a szempontból én is elkötelezett marxista vagyok.
* " Marx azt írja, hogy csak a jóléti államokban lehet szocializmus, mert csak azok állnak olyan technológiai–kulturális szinten, hogy általános jólétet tudnak teremteni. Ha nem ott lesz, akkor általános nyomor lesz, és vissza fog jönni az egész bürokratikus apparátus, mert valahogy rendet kell tartani a nyomorgó országban, és azt már csak erőszakkal lehet. Marx tehát emberközpontú társadalmat akart és nem államközpontút" - írja Popper Péter.